
Dyma Idris.  Mae Idris yn 9 oed ac mae’n ddisgybl ym mlwyddyn 4.  Mae ganddo un chwaer o’r enw Ella sydd yn y dosbarth Derbyn yn yr un ysgol. 
Nid yw Idris yn mwynhau gwaith dosbarth, ar wah֧ân i’r gwersi ymarfer corff a chwaraeon.   Mae’n casáu darllen, ysgrifennu a mathemateg ond yn fodlon gwneud gweithgareddau ar lechen neu gyfrifiadur.  Os nad yw’n cael gwneud hyn, weithiau mae Idris yn pwdu ac mewn tymer wael.  Bryd hynny mae’n gofyn i Mrs James, yr athrawes, am ganiatâd i fynd allan o’r dosbarth er mwyn cael amser tawel iddo’i hun.  
  Mae Mrs James yn poeni nad yw gwaith academaidd Idris o’r un safon a gwaith ei gyfoedion.  Er hynny mae’n amlwg ei fod yn mwynhau gweithgareddau ymarferol, yn enwedig os oes cyfle i fynd tu allan.   Mae wrth ei fodd yn helpu Mrs James gyda thasgau megis tacluso’r dosbarth, llun-gopïo gwaith neu roi dŵr i’r blodau yng ngardd yr ysgol.  Mae wedi arfer â helpu ei fam i edrych ar ôl yr ardd adref.  
Pan nad yw Idris am gwblhau ei waith, nid yw’n torri ar draws y dosbarth, dim ond eistedd yn dawel yn breuddwydio am ei hoff dîm pêl-droed.  Mae’n hoff iawn o wylio gemau pêl-droed ar y teledu ar y penwythnos, ond mae’n well ganddo gicio pêl ar ei ben ei hun ar yr iard yn hytrach na chwarae gyda rhywun arall neu fel aelod o dîm.  
Wrth adfyfyrio ar sut y gall gefnogi Idris i ddatblygu ymhellach, mae Mrs James yn ystyried rhai o’i brif nodweddion sydd yn cynnwys:
Datblygiad Corfforol
[bookmark: _GoBack]• Sgiliau echddygol bras wedi’u datblygu’n dda e.e. neidio, troi, perfformio tasgau mewn gwersi ymarfer corff
•	Printio wrth ysgrifennu yn hytrach na defnyddio llawysgrifen glwm
•	Gwisgo ei hun yn dilyn gwersi nofio ac ymarfer corff
Datblygiad Gwybyddol
•	Adnabod amser ar yr awr, chwarter wedi a hanner awr wedi ar gloc analog
•	Cael hi’n anodd i ganolbwyntio am amser hir
Datblygiad Emosiynol
•	Cael siom os yw’n methu cyflawni tasgau neu’n cael atebion anghywir
•	Awyddus i blesio oedolion
Datblygiad Ieithyddol
•	Meddu ar eirfa eang ar lafar ond yn cael anhawster canolbwyntio wrth ddarllen ac ysgrifennu
•	Dechrau deall a defnyddio hiwmor ar lafar
Datblygiad Cymdeithasol
•	Ymddwyn yn barchus tuag at oedolion a phlant eraill
•	Mwynhau gweithio ar ei ben ei hun yn hytrach na gydag eraill
•	Mynegi barn am hoffterau a chas bethau
Wrth fynd drwy’r modwl, byddwch yn dod ar draws agweddau eraill o ddatblygiad Idris.  Dychmygwch mai chi yw ei athrawes/athro dosbarth. Sut y gallech chi helpu Idris i wneud cynnydd yn ei ddysgu a’i ddatblygiad?

